Diari Oficial de la Generalitat Valenciana


Sumari del DOGV 3627, del 17-11-1999 (1999/9632)

RESOLUCIÓ d'11 de novembre de 1999, del secretari general de la Presidència, per la qual es convoquen ajudes a joves cooperants per al finançament d'estades a països en vies de desenvolupament.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3627

Data del DOGV
:   17-11-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/9632


Data del document
:   11-11-1999

Organisme emissor
:   Presidència de la Generalitat

Tipus de document
:   Resolució

Descriptors 

:   * organització no governamental
    * cooperació internacional
    * ajuda pública
    * jove
    * ajuda al desenvolupament
    * suport econòmic

RESOLUCIÓ d'11 de novembre de 1999, del secretari general de la Presidència, per la qual es convoquen ajudes a joves cooperants per al finançament d'estades a països en vies de desenvolupament. [1999/Q9632]
  
D'acord amb el que estableix el Decret 201/1997, d'1 de juliol, del Govern Valencià (DOGV número 3.036, de 16 de juliol de 1997), sobre regulació de les bases per a la cooperació internacional per al desenvolupament i del règim específic de transferència de fons destinats a la cooperació amb països en vies de desenvolupament.
  
Vista la proposta realitzada per la Comissió Executiva per a l'aplicació del programa de cooperació amb països en vies de desenvolupament, i oït el seu Consell Assessor.
  
Fent ús de les facultats que em confereix l'article 3 del Decret 13/1998, de 30 de juliol, del president de la Generalitat Valenciana, sobre delegació de competències, així com la normativa pertinent de la Llei d'Hisenda Pública de la Generalitat Valenciana, Text Refós aprovat pel Decret Legislatiu de 26 de juny de 1991, del Consell de la Generalitat Valenciana, resolc:
  
Article 1. Objecte de la convocatòria
  
Es convoquen ajudes a joves cooperants per al finançament d'estades a països en vies de desenvolupament on vagen a col·laborar en l'execució de projectes cofinançats pel programa de cooperació internacional per al desenvolupament, de la Generalitat Valenciana.
  
L'estada mínima del o la cooperant al país on es desplegue el projecte serà de tres mesos.
  
Article 2. Crèdit pressupostari
  
L'import global màxim destinat a aquestes ajudes serà de 6.875.000 pessetes (41.319 euros), que seran finançats amb càrrec a la línia de subvenció amb codi comptable número 2612, "Accions institucionals de cooperació internacional per al desenvolupament. Programa de cooperants valencians", aplicació pressupostària 134.10.4, dels crèdits de Presidència.
  
L'import màxim de cada ajuda serà de 625.000 pessetes (3.756 euros).
  
Article 3. Requisits dels sol·licitants
  
1. Podran sol·licitar les ajudes aquelles persones que, en el moment del final del termini de presentació de sol·licituds, complisquen els requisits següents:
  
a) Residir a la Comunitat Valenciana.
  
b) Tenir una edat superior a 18 anys i inferior a 30.
  
Article 4. Presentació de les sol·licituds
  
1. Les sol·licituds presentades en el formulari que s'inclou com a annex de la present resolució i que apareix en la pàgina d'Internet, del programa de cooperació internacional per al desenvolupament, de la Generalitat Valenciana (http://www.gva.es/infociuda), s'adreçaran a:
  
Direcció General de Cooperació per al Desenvolupament
  
Programa de Cooperació Internacional per al Desenvolupament
  
Plaça de Manises, 1
  
46140 València
  
2. El termini de presentació de sol·licituds serà de 15 dies naturals comptadors des de l'endemà de la publicació de la present resolució en el Diari Oficial de la Generalitat Valenciana.
  
3. Amb el formulari de sol·licitud, s'acompanyarà una fotocòpia del document nacional d'identitat, el certificat d'empadronament i la documentació acreditativa de cadascú dels mèrits al·legats. No es computaran els mèrits que no vinguen avalats per un document acreditatiu suficient.
  
4. Les sol·licituds es podran presentar per qualsevol dels mitjans i formes establides en l'article 38.4 de la Llei 30/1992, de 26 de novembre de 1992, de Règim Jurídic de les Administracions Públiques i del Procediment Administratiu Comú.
  
Article 5. Esmena d'errades en la sol·licitud
  
1. En cas que la documentació presentada per la persona interessada siga incompleta o defectuosa, la Direcció General de Cooperació per al Desenvolupament podrà requerir el sol·licitant perquè, en el termini màxim de 10 dies hàbils des de la notificació del requeriment, esmene la sol·licitud.
  
2. Transcorregut aquest termini sense que s'aporte la documentació sol·licitada, es considerarà que la persona interessada desisteix de la seua petició, amb l'oportuna resolució prèvia, i es procedirà a arxivar-la amb els efectes establits en l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, d'acord amb la Llei 4/1999, de 13 de gener, de modificació de l'anterior.
  
Article 6. Selecció de les persones beneficiàries
  
1. La Direcció General de Cooperació per al Desenvolupament, després de comprovar la idoneïtat dels documents acreditatius dels mèrits al·legats per les persones sol·licitants, elaborarà una relació prioritzada d'aquestes, en funció de la puntuació obtinguda en l'autobarem presentat.
  
2. En cas d'empat a punts entre diverses candidatures, tindrà prioritat la persona de major edat. Gaudiran també de prioritat les sol·licituds d'aquelles candidatures que no hagen rebut ajudes de la convocatòria de joves cooperants en edicions anteriors.
  
3. Podrà realitzar-se una entrevista personal, en relació amb els mèrits al·legats, a aquells sol·licitants que, en un nombre màxim de 20 i un mínim de 16, hagen obtingut major puntuació en l'autobarem. La puntuació atribuïda com a resultat de l'entrevista no podrà superar els 10 punts.
  
4. A la vista de la puntuació final obtinguda per les diverses candidatures, la Direcció General de Cooperació per al Desenvolupament elevarà una proposta al secretari general de la Presidència, la qual, oït el Consell Assessor de la Comissió Executiva per a l'aplicació del programa de cooperació amb països en vies de desenvolupament, dictarà resolució de la convocatòria en el termini màxim d'un mes des de la data de final del termini de presentació de sol·licituds. El silenci administratiu tindrà efectes desestimatoris.
  
5. La relació de les persones beneficiades de les ajudes es publicarà en el Diari Oficial de la Generalitat Valenciana, dins del termini establit en l'apartat anterior. L'esmentada publicació tindrà efectes de notificació, a l'empara del que disposa l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, d'acord amb la Llei 4/1999, de 13 de gener, de modificació de l'anterior.
  
Article 7. Selecció de projectes per les persones beneficiàries de l'ajuda.
  
1. La Direcció General de Cooperació al Desenvolupament posarà a disposició de les persones beneficiàries de l'ajuda una relació dels projectes en curs que siguen cofinançats per la Generalitat Valenciana, a fi que aquestes puguen triar el projecte on desitgen prestar els seus serveis com a cooperants.
  
2. La persona beneficiària haurà de posar-se en contacte amb l'entitat responsable de l'execució del projecte triat, a fi que aquesta decidisca sobre l'acceptació o rebuig del cooperant. L'acceptació de l'entitat, que inclourà una breu descripció de les funcions que ha d'exercir el jove cooperant, serà un requisit previ indispensable per al lliurament de l'ajuda de Presidència.
  
Article 8. Lliurament de la subvenció
  
1. La Direcció General de Cooperació per al Desenvolupament procedirà al lliurament del 50% de la subvenció concedida després que el beneficiari presente la documentació següent:
  
a) Document d'acceptació de l'entitat responsable de l'execució del projecte.
  
b) Fotocòpia compulsada del contracte de la pòlissa d'accidents i malaltia, que els beneficiaris han de subscriure.
  
c) Fitxa de manteniment de tercers, on constarà el compte bancari on el beneficiari desitge rebre la transferència de l'ajuda.
  
d) Certificat de l'Agència Tributària acreditatiu d'estar al corrent amb les seues obligacions.
  
e) Certificat de l'Institut Nacional de la Seguretat Social, de trobar-se al corrent en el compliment de les seues obligacions.
  
2. El termini per a la presentació d'aquesta documentació acabarà el 30 de març del 2000. Si la persona interessada no aporta la documentació en la data indicada, s'entendrà que aquesta renuncia a la subvenció concedida.
  
3. El lliurament del segon tram de l'ajuda, per un valor del 30%, es produirà després que el beneficiari o beneficiària presente una fotocòpia compulsada del bitllet d'anada i tornada al país on s'executa el projecte. Si el bitllet s'aporta en un primer moment, amb la documentació descrita en l'apartat 1, es tramitarà el lliurament conjunt dels dos trams de l'ajuda.
  
4. El pagament del 20% restant de la subvenció serà tramitat per la Direcció General de Cooperació per al Desenvolupament després que el beneficiari o beneficiària, en acabar els tres mesos d'estada al país en vies de desenvolupament, presente un informe de l'entitat responsable del projecte en el qual s'acredite que el o la jove cooperant ha col·laborat en la seua execució durant el període mínim establit. Així mateix, el beneficiari o beneficiaria haurà de presentar un informe on es realitze una valoració de l'experiència de la seua participació en el projecte o acció, les seues conclusions i propostes
  
Article 9. Reintegrament de les quantitats percebudes
  
Si el beneficiari o beneficiària de l'ajuda incomplira qualsevol de les obligacions derivades de la concessió de l'ajuda, d'acord amb allò que disposa l'article 47.9 del Decret Legislatiu de 26 de juny de 1991, del Govern Valencià, pel qual s'aprovà el Text Refós de la Llei d'Hisenda Pública Valenciana, el secretari general de la Presidència revocarà la subvenció, i la persona beneficiada haurà de tornar les quantitats percebudes amb l'interés de demora corresponent.
  
DISPOSICIÓ FINAL
  
La present resolució tindrà efectes des de l'endemà de la publicació en el Diari Oficial de la Generalitat Valenciana.